PS เผยปีนี้ตั้งเป้ารายได้ 5.2 หมื่นลบ เปิด 60-65 โครงการใหม่เน้นแนวราบ
PS เผยปีนี้ตั้งเป้ารายได้ 5.2 หมื่นลบ เปิด 60-65 โครงการใหม่เน้นแนวราบ
19 ม.ค. 2559

นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการใหญ่ บริษัท พฤกษา เรียลเอสเตท จำกัด (มหาชน) หรือ PS เปิดเผยว่า บริษัทตั้งเป้ารายได้ปี 59 อยู่ที่ 5.2 หมื่นล้านบาท เติบโต 10.6% จากปีก่อนที่คาดว่าทำรายได้ได้อยู่ที่ 4.7 หมื่นล้านบาท โดยมาจากการรับรู้รายได้ของมูลค่ายอดขายรอโอน (Backlog) 1.52 หมื่นล้านบาท จาก Backlog ทั้งหมด 2.59 หมื่นล้านบาท
ขณะที่บริษัทยังมีโครงการที่อยู่ระหว่างการขายอีก 173 โครงการ มูลค่า 8.1 หมื่นล้านบาท โดยเป็นบ้านที่พร้อมขายและพร้อมส่งมอบให้ลูกค้าตามมาตรการลดค่าธรรมเนียมการโอนและจดจำนองของภาครัฐภายในเดือนเม.ย.นี้อีกมูลค่า 1.5 หมื่นล้านบาท
นอกจากนี้บริษัทใช้กลยุทธ์ที่เน้นการพัฒนาโครงการแนวราบเป็นหลัก เพราะเป็นตลาดที่มีความต้องการอย่างแท้จริงและยังเติบโตอย่างต่อเนื่อง อีกทั้งสามารถโอนกรรมสิทธิ์ได้เร็ว ซึ่งปัจจุบันมีรอบการโอนต่ำกว่า 75 วัน โดยสัดส่วนรายได้ 70% จะมาจากทาวน์เฮาส์และบ้านเดี่ยว ซึ่งทำให้การวางแผนเปิดโครงการในปีนี้ 60-65 โครงการ มูลค่าโครงการรวม 5-5.4 หมื่นล้านบาท มากกว่าปีก่อนที่เปิดทั้งหมด 44 โครงการ มูลค่าโครงการรวม 4.45 หมื่นล้านบาท โดยการเปิดโครงการในปีนี้จะเป็นการเปิดโครงการแนวราบกว่า 75% แบ่งเป็นโครงการทาวน์เฮาส์ 42-44 โครงการ โครงการบ้านเดี่ยว 12-14 โครงการและโครงการคอนโดมิเนียม 6-7 โครการ
สำหรับยอดขายในปี 59 บริษัทตั้งเป้าอยู่ที่ 5.1 หมื่นล้านบาท เติบโต 20.3% จากปีก่อนที่ทำยอดขายได้ 4.23 หมื่นล้านบาท พร้อมคาดการณ์ตลาดอสังหาริมทรัพย์ในปี 59 ในกรุงเทพฯและปริมณฑลจะเติบโต 5-10% โดยมีมูลค่าตลาดรวมประมาณ 3.72-3.92 แสนล้านบาท โดยมีปัจจัยบวกจากการลงทุนโครงการด้านสาธารณูปโภคพื้นฐานของภาครัฐทั้งทางบก ทางน้ำ และอากาศ มูลค่า 1.8 ล้านล้านบาท รวมถึงมีมาตรการกระตุ้นอสังหาริมทรัพย์ เรื่องการลดหย่อนค่าธรรมเนียมการโอนกรรมสิทธิ์ และค่าจดจำนองที่จะมีกำหนดสิ้นสุดโครงการถึงเดือนเม.ย.นี้ ถือเป็นปัจจัยที่ช่วยขับเคลื่อนภาคอสังหาริมทรัพย์สามารถเติบโตได้อย่างต่อเนื่อง ขณะเดียวกันปีนี้บริษัทตั้งงบซื้อที่ดิน 1.4 หมื่นล้านบาท ลดลงจากปีก่อนที่ใช้งบซื้อที่ดิน 1.67 หมื่นล้านบาท